ai4bharat/Pralekha huggingface dataset:
சுரங்கங்கள் அமைச்சகம்
தொழில்நுட்ப கூட்டு நடவடிக்கைகளுக்காக இந்துஸ்தான் காப்பர் லிமிடெட், ஐஐடி  தன்பத் இடையே புரிந்துணர்வு ஒப்பந்தம்
தொழில்நுட்ப கூட்டு நடவடிக்கைகளுக்காக இந்துஸ்தான் காப்பர் லிமிடெட்  மற்றும் ஐஐடி  தன்பத் இடையே புரிந்துணர்வு ஒப்பந்தம் கொல்கத்தாவில் உள்ள ஹெச்சிஎல் தலைமை அலுவலகத்தில் கையெழுத்தானது. ஹெச்சிஎல்-ன் தலைமை நிர்வாக இயக்குநர் திரு அருண்குமார் சுக்லா மற்றும் ஐஐடி , தன்பத் பேராசிரியர் ராஜீவ் சேகர் ஆகியோர் முன்னிலையில் இந்த புரிந்துணர்வு ஒப்பந்தம் கையெழுத்தானது.
தற்போது கையெழுத்தாகியுள்ள இந்த புரிந்துணர்வு ஒப்பந்தத்தின் கீழ் ஹெச்சிஎல் நிறுவனத்திற்கு தேவையான தொழில்நுட்ப உதவிகள், வழிகாட்டுதல்கள் மற்றும் ஆலோசனைகளை ஐஐடி  வழங்க வழிவகை செய்யப்படும். மேலும் உலோக உற்பத்தியில் புதிய தொழிலநுட்பங்கள் மூலம் உற்பத்தி அளவை மேம்படுத்தும் நடவடிக்கைகள் மற்றும் சுற்றுச்சூழல் சார்ந்த பல்வேறு பிரச்சனைகளுக்குத் தீர்வு காணும் நடவடிக்கைகள் போன்றவைகள் மேற்கொள்ளப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1888479
பாதுகாப்பு அமைச்சகம்
2018 பாதுகாப்பு கண்காட்சி
காஞ்சிபுரம் மாவட்டம், திருவிடந்தையில் 2018 ஏப்ரல் 11-அன்று பாதுகாப்பு அமைச்சரால் தொடங்கி வைக்கப்பட்ட 2018 பாதுகாப்பு கண்காட்சியின் முதலாவது நிகழ்ச்சியில், ராணுவத் தலைமைத் தளபதி ஜென்ரல் பிபின் ராவத் பங்கேற்றார்.
2018 ஏப்ரல் 11-அன்று ராணுவத் தலைமைத் தளபதி 9-வது வான்வெளி மற்றும் பாதுகாப்பு குறித்த சர்வதேச மாநாட்டில் பங்கேற்றார். பின்னர் அவர் “போர்களத் தேவைகளுக்கேற்ப தீர்வுகளை வடிவமைத்தல்: போர்வீர்ர் உரை“ என்ற கருத்தரங்கில் பங்கேற்றார். இதில் பேசிய அவர், இந்திய கல்வி நிறுவனங்களுக்கு பல்வேறு முக்கியமான ஆராய்ச்சி செயல்களில் ஈடுபட்டுள்ளமைக்காக பாராட்டு தெரிவித்தார். உள்நாட்டு தொழில்நுட்பங்களை கிடைக்கச் செய்வதில் பெரிய மாற்றங்களை இந்த ஆராய்ச்சிகள் கொண்டுவரும் என்று அவர் கூறினார். இந்தியப் பாதுகாப்பு உற்பத்தியாளர்கள், கல்வி நிறுவனங்கள், தொழில் துறையினர், விஞ்ஞானச் சமுதாயத்தினர் ஆகியோர் இந்தியாவில் தயாரிப்போம் கனவை நனவாக்க எடுத்துக் கொண்டுள்ள முயற்சிகளுக்கு அவர் பாராட்டு தெரிவித்தார்.
2018 ஏப்ரல் 11-ஆம் தேதியும், 12-ஆம் தேதியும் அரசுகள், அறிவியல் சமுதாயத்தினர், கல்வி நிறுவனங்கள், வடிவமைப்பாளர்கள் மற்றும் மேம்பாட்டாளர்கள் பிரதிநிதிகளுடன் கலந்துரையாடினார்.
“பாதுகாப்பு தொழில்கள் வளாகம் – தொடக்க நிலை நிறுவனங்கள் மற்றும் குறு-சிறு-நடுத்தர தொழில்களுக்கு வாய்ப்புகள் வழங்குதல்“ என்ற கருத்தரங்கில், ராணுவத் தலைமைத் தளபதி தலைமை விருந்தினராக பங்கேற்றார். இந்திய ராணுவம் எதிர்காலப் போர்கள் அனைத்தையும் உள்நாட்டு யுக்திகள் மூலம் வெல்லும் என்று அவர் நம்பிக்கை தெரிவித்தார். இத்தகைய தீர்வுகளுக்கு இந்திய ராணுவம் தொழில்துறையினரை வழிநடத்தும் என்றும் அவர் கூறினார்.
உள்நாட்டுமயமாக்குதலில் வினையூக்கியாக இந்திய ராணுவம் செயல்படும் என்று தெரிவித்த ராணுவத் தலைமைத் தளபதி, அது விரைவான நவீனமயமாக்கலை முழுமையாக ஆதரிக்கும் என்று கூறினார்.
-------
(Visitor Counter : 99
பிரதமர் அலுவலகம்
ஸ்டாண்ட்-அப் இந்தியா 7 ஆண்டுகள் நிறைவு அடைந்ததையொட்டி பிரதமர் புகழாரம்
ஸ்டாண்ட்-அப் இந்தியா திட்டம் ஷெட்யூல்டு, பழங்குடியினர் மற்றும் மகளிர் மேம்பாட்டை உறுதி செய்வதற்காக ஆற்றிவரும் பணிகள் சிறப்பாக உள்ளது என்று பிரதமர் திரு நரேந்திர மோடி கூறியுள்ளார். ஸ்டாண்ட்-அப் இந்தியா திட்டம் தொடங்கப்பட்டு 7 ஆண்டுகள் நிறைவு பெற்றுள்ளது.
பிரதமர் தமது ட்விட்டர் பதிவில் கூறியிருப்பதாவது;
"#7YearsofStandUpIndia திட்டம் தொடங்கப்பட்டு இன்றுடன் 7 ஆண்டுகள் நிறைவடைந்துள்ளது. ஷெட்யூல்டு, பழங்குடியினர் மற்றும் மகளிர் மேம்பாட்டை உறுதி செய்வதற்காக ஆற்றிவரும் பணிகள் சிறப்பாக உள்ளது. நமது மக்களிடம் உள்ள நிறுவனப்படுத்துவதற்கான அளப்பரிய ஆற்றலை மேலும் வலிமைப்படுத்தும் விதமாக இத்திட்டம் அமைந்துள்ளது."
சுகாதாரம் மற்றும் குடும்ப நலத்துறை அமைச்சகம்
இந்திராகாந்தி தேசிய திறந்தநிலைப் பல்கலைக்கழகத்துடன்  சுகாதார அமைச்சகம் புரிந்துணர்வு ஒப்பந்தத்தில் கையெழுத்திட்டுள்ளது
இந்திராகாந்தி தேசிய திறந்தநிலைப் பல்கலைக்கழகத்தில் உள்ள வலுவான அமைப்பின் மூலம் குறுகிய கால சுகாதார கவனிப்பு பாடப்பிரிவுகளை அதிகப்படுத்துவதற்கு மத்திய சுகாதாரம் மற்றும் குடும்பநல அமைச்சகம் புதுதில்லியில் இன்று  இந்திராகாந்தி தேசிய பல்கலைக்கழகத்துடன்  புரிந்துணர்வு ஒப்பந்தத்தில் கையெழுத்திட்டுள்ளது. மத்திய சுகாதாரம் மற்றும் குடும்பநலத்துறை அமைச்சர் திரு. ஜே.பி. நட்டா தலைமையில் நடைபெற்ற ஒப்பந்தம் கையெழுத்திடும் நிகழ்ச்சியில் மத்திய மனிதவள மேம்பாட்டுத்துறை அமைச்சர் திரு. பிரகாஷ் ஜவ்டேகர், பெட்ரோலியம், இயற்கை எரிவாயு மற்றும் திறன் மேம்பாடு, தொழில் முனைவோர் துறை அமைச்சர் திரு. தர்மேந்திர பிரதான் சுகாதாரம் மற்றும் குடும்பநலத்துறை இணையமைச்சர்கள் திரு. அஸ்வினி குமார் சவ்பே, திருமதி அனுப்ரியா பட்டேல் ஆகியோர் பங்கேற்றனர்.
இந்த நிகழ்ச்சியில் பேசிய திரு.நட்டா, இந்தப் புரிந்துணர்வு ஒப்பந்தத்தின் கீழ், பத்து பாடப்பிரிவுகள், சுகாதாரத் துறையை சிறப்பாக வடிவமைக்கப்பட்டிருப்பதாகவும் இதன் மூலம் 2025-க்குள் பயிற்சி பெற்ற 14 லட்சத்திற்கும் அதிகமான மனித சக்தி கிடைக்கும் என்றும் கூறினார்.
சிறப்பு சேவைகள் மற்றும் கட்டுரைகள்
பண்டிகைக் கால சிறப்பு பார்சல் சேவை
சென்னை மத்திய அஞ்சல் கோட்டத்தின், தியாகராய நகர் தலைமை தபால் நிலையம் மற்றும் மயிலாப்பூரில் உள்ள தலைமை தபால் நிலையங்களில் தீபாவளி, கிறிஸ்துமஸ், புத்தாண்டு, பொங்கல் பண்டிகைகளை முன்னிட்டு பார்சல் பேக்கிங் சேவை தொடங்கப்பட்டுள்ளது. இச்சேவையின் மூலம், வாடிக்கையாளர்கள் தங்கள் உறவினர்களுக்கு அனுப்ப விரும்பும் பரிசுப் பொருட்களை துரிதமாக அனுப்பி பயன்பெறலாம்.
இதற்காக வாடிக்கையாளர்கள், தாங்கள் அனுப்பும் பொருட்களை மட்டும் கொண்டு வந்து எங்களிடம் உள்ள பேக்கிங் வசதியை பயன்படுத்தி பேக்கிங் செய்து அனுப்பலாம். பார்சலின் எடைக்கு தகுந்தாற்போல் கட்டணம் வசூலிக்கப்படும். இதற்காக பிரத்யேகமான பிரிவு மேலே குறிப்பிட்டுள்ள தபால் நிலையங்களில் உள்ளது.
குறுஞ்செய்தி மூலமாக பார்சல் நிலை மற்றும் பட்டுவாடா செய்யப்பட்ட நிலை ஆகியவை தெரிவிக்கப்படும். இணையதளம் மூலம் பட்டுவாடா நிலையை கண்காணிக்கும் வசதியும் உண்டு.
பொதுமக்கள் இச்சேவையினை பயன்படுத்திக் கொள்ளுமாறு சென்னை மாநகர மத்திய கோட்ட முதுநிலை அஞ்சல் கண்கானிப்பாளர் திரு. எம், ஸ்ரீராமன் கேட்டுக்கொண்டுள்ளார்.
சிறப்பு சேவைகள் மற்றும் கட்டுரைகள்
என்ஐடி புதுச்சேரியில், 2023 மார்ச் 24-25 தேதிகளில் “அறிவார்ந்த கணினி தொழில்நுட்பங்கள் மற்றும் ஆராய்ச்சிக்கான சர்வதேச கருத்தரங்கு  நடைபெறுகிறது
கணினி அறிவியல் மற்றும் பொறியியல் துறை சார்பில் என்ஐடி புதுச்சேரியில், 2023 மார்ச் 24-25 அன்று முதல் “அறிவார்ந்த கணினி தொழில்நுட்பங்கள் மற்றும் ஆராய்ச்சிக்கான சர்வதேச கருத்தரங்கு  நடைபெறுகிறது. இதற்கான கருப்பொருள் சமூக மற்றும் சமுதாய கணினி நடைமுறைகளுக்கு செயற்கை நுண்ணறிவு  என்பதாகும்.
தலைமை விருந்தினராக மத்திய அரசின் அறிவியல் மற்றும் தொழில்நுட்பத்துறையைச் சேர்ந்த விஞ்ஞானி கே.ஆர்.முரளி மோகன் பங்கேற்று தொடங்கிவைத்தார். புதுச்சேரி என்ஐடி-யின் இயக்குநர், முனைவர் கே. சங்கரநாராயணசாமி நிகழ்ச்சிக்கு தலைமை வகித்தார்.
செயற்கை நுண்ணறிவு, இயந்திர கற்றல், ஐஓடி, பிளாக் செயின், சுகாதாரம் மற்றும் பிற துறைகளில் தங்களின் அதிநவீன ஆராய்ச்சிப் பணிகளை எடுத்துரைக்க தொழில்துறையினர், கல்வியாளர்கள் மற்றும் வல்லுநர்களுக்கு இந்தமாநாடு தளம் அமைத்து கொடுத்துள்ளது. இக் கருத்தரங்கில் 239 ஆராய்ச்சி கட்டுரைகள் பெறப்பட்டு, பெரிய வரவேற்பை பெற்றது.
இதில் இரட்டை மறுஆய்வு செயல்முறைக்குப் பிறகு, நாடு முழுவதும் உள்ள பல்வேறு நிறுவனங்களில் இருந்து 117 ஆராய்ச்சி கட்டுரைகள் சமர்ப்பிப்பதற்கு தேர்ந்தெடுக்கப்பட்டன.
வாரங்கல் என்ஐடி, நாக்பூர் விஎன்ஐடி, வேலூர் விஐடி, சென்னை விஐடி, அண்ணா பல்கலைக்கழகம், சென்னை எஸ்ஆர்எம், உள்ளிட்ட பல முன்னணி பல்கலைக்கழகங்கள் மற்றும் கல்வி நிறுவனங்களிடமிருந்து பதிவுகள் பெறப்பட்டுள்ளன. கர்நாடகா, மகாராஷ்டிரா, ஆந்திரா, தெலங்கானா, தமிழ்நாடு, ஒடிசா, மத்திய பிரதேசம், கேரளா, ஹரியானா மற்றும் உத்தரகாண்ட் ஆகிய மாநிலங்களில் இருந்து பெரும்பாலான பதிவுகள் வந்தன.
இந்த மாநாடு நெட்வொர்க்கிங் மற்றும் ஆராய்ச்சி துறையில் ஆலோசனைகளைப் பரிமாறிக்கொள்ளும் சிறந்த தளமாக அமையும்.
பிரதமர் அலுவலகம்
பாதுகாப்புத்துறையில் தற்சார்பு தன்மையை நிலைநாட்ட மேற்கொள்ளப்பட்டு வரும் தொடர் முயற்சிக்கு பிரதமர் பாராட்டு
பாதுகாப்புத்துறையில் தற்சார்பு தன்மையை நிலைநாட்ட மேற்கொள்ளப்பட்டு வரும் தொடர் முயற்சிக்கு பிரதமர் திரு நரேந்திர மோடி பாராட்டு தெரிவித்துள்ளார். மேலும் இத்துறையில் தற்சார்பு தன்மையை ஏற்படுத்துவது இந்தியாவைச் சேர்ந்த திறமையானவர்களுக்கு நம்பிக்கையை வலுப்படுத்தும் விதமாக அமைந்துள்ளது.
பாதுகாப்பு அமைச்சர் திரு ராஜ்நாத் சிங் தனது ட்விட்டர் பதிவில், உள்நாட்டு நிறுவனங்கள் மூலமாகவே பாதுகாப்புத்துறைக்கு தேவையான 99 சதவீத கொள்முதல்கள் செய்யப்படுவதன் மூலம் இந்த நிதியாண்டில் சுமார் ரூ. 2.71 லட்சம் கோடி மதிப்பிலான கொள்முதல்களுக்கு அனுமதி அளிக்கப்பட்டுள்ளது, ரூ. 70,500 கோடி மதிப்பிலான பணிகளுக்கு ஒப்புதல் அளிக்கப்பட்டுள்ளது.
இந்த ட்விட்டர் பதிவை பகிர்ந்த பிரதமர் தமது ட்விட்டர் பதிவில் கூறியிருப்பதாவது;
“பாதுகாப்புத்துறையில் தற்சார்பு தன்மையை நிலைநாட்டுவது இந்தியாவின் திறமைசாலிகளுக்கு நம்பிக்கையை வலுப்படுத்தும்.”
மனித வள மேம்பாட்டு அமைச்சகம்
திறன் மேம்பாடு மற்றும் தொழில் முனைவோர் அமைச்சகத்தில் நிலுவையில் உள்ள விவகாரங்களைத் தீர்ப்பதற்கான சிறப்பு பிரச்சாரம் 2.0 மற்றும் தூய்மை இயக்கப் பணிகள்
திறன் மேம்பாடு மற்றும் தொழில்முனைவோர் அமைச்சகத்தில் நிலுவையில் உள்ள விவகாரங்களைத் தீர்ப்பதற்கான சிறப்பு பிரச்சாரம்  மற்றும் தூய்மை இயக்கம் முழு வீச்சில் நடைபெற்று வருகிறது.
நிலுவையைக் குறைத்தல், தூய்மையை நிறுவனமயமாக்குதல், அக கண்காணிப்பு பொறிமுறையை வலுப்படுத்துதல், பதிவேடுகள் மேலாண்மையில் அதிகாரிகளுக்கு பயிற்சி அளித்தல், மேம்படுத்தப்பட்ட பதிவேடு மேலாண்மைக்காக இயல் பதிவுகளை டிஜிட்டல்மயமாக்குதல் மற்றும் அனைத்து அமைச்சகங்கள் / துறைகளையும் www.pgportal.gov.in/scdpm என்ற ஒரே டிஜிட்டல் தளத்தில் கொண்டு வருவது ஆகியவை இந்தப் பிரச்சாரத்தின் நோக்கங்களாகும்:
மேற்குறிப்பிட்ட காலத்தில் 11,000 கோப்புகள் ஆய்வு செய்யப்பட்டு, 864 கோப்புகள் அப்புறப்படுத்தப்பட்டு, 61,380 மக்கள் குறைகள் மற்றும் மேல்முறையீட்டு மனுக்களுக்கு தீர்வு காணப்பட்டதுடன், 35 தூய்மைப் பணிகள் மேற்கொள்ளப்பட்டு, 5054 சதுர அடி இடம் விடுவிக்கப்பட்டு, ரூ.24,49,293/- ஈட்டப்பட்டுள்ளது.
குறு சிறு மற்றும் நடுத்தர தொழில் துறை அமைச்சகம்
கொங்கன் மற்றும் வடகிழக்கு பகுதியில் கயிறு தொழிலை மேம்படுத்த சிறு, குறு மற்றும் நடுத்தர தொழில் நிறுவனங்கள் அமைச்சர் திரு நாராயண் ராணே வலியுறுத்தல்
நாட்டின் கொங்கன், வடக்கு மற்றும் வடகிழக்கு பகுதிகளில் கயிறு தொழிலை மேம்படுத்தவும் சந்தைகளை விரிவுபடுத்தவும் மத்திய சிறு, குறு மற்றும் நடுத்தர தொழில் நிறுவனங்கள் அமைச்சர் திரு நாராயண் ராணே வலியுறுத்தினார்.
குஜராத்தில் உள்ள கேவடியாவில் நடைபெற்ற கயிறு வாரியத்தின் 238-வது கூட்டத்தில் பேசிய அமைச்சர், கொங்கன் பகுதியில் கடற்கரைகளும் சிறந்த தேங்காய் விளைச்சலும் இருப்பதால் கயிறு தொழிலின் வளர்ச்சிக்கு அங்கு பெரிய அளவில் வாய்ப்புகள் உள்ளதாக கூறினார்.
தேங்காய் நார் பொருட்கள் சுற்றுச்சூழலுக்கு உகந்தது என்பதால் அவற்றின் பயன்பாடு வேகமாக அதிகரித்துள்ளதாக அவர் கூறினார். 2020-21-ல் தேங்காய் நார் மற்றும் அதை சார்ந்த பொருட்களின் ஏற்றுமதி ரூபாய் 3,778.97 கோடியாக இருந்ததாகவும், எடை அளவில் இது 17 சதவீத வளர்ச்சி என்றும் மதிப்பீட்டு அளவில் 37 சதவீத வளர்ச்சி என்றும் கொரோனா சவால்களுக்கு இடையில் இவை ஏற்பட்டுள்ளதாகவும் அவர் கூறினார். பொருளாதார மந்த நிலைக்கு இடையிலும் தேங்காய் நார் தொழில் நேர்மறை வளர்ச்சியை எட்டியுள்ளதாக அவர் கூறினார்.
காதி, கிராம தொழில்கள் மற்றும் கயிறு தொழில் உள்ளிட்ட சிறு, குறு மற்றும் நடுத்தர தொழில் துறையின் வளர்ச்சிக்கு அரசு உறுதி பூண்டுள்ளது எனவும், இந்த தொழில்கள் வேலைவாய்ப்புகளை அதிக அளவில் அளிப்பதோடு மட்டுமல்லாமல் தேசிய வருவாய் மற்றும் வளர்ச்சிக்கும் பங்களிப்பதாகவும் அவர் கூறினார்
பெருநிறுவனங்களோடு ஒப்பிடும்போது இவற்றின் மூலதனம் குறைவு என்றும் கிராம மற்றும் பின்தங்கிய பகுதிகளின் தொழில்மயமாக்கலுக்கு இவை உதவுவதாகவும் இவற்றின் மூலம் சம அளவில் வளர்ச்சி ஏற்படுவதாகவும் அமைச்சர் கூறினார். பெரு நிறுவனங்களுக்கும் சிறு குறு மற்றும் நடுத்தர தொழில் நிறுவனங்கள் உதவுவதாகவும் இதன் மூலம் நாட்டின் சமுக பொருளாதார வளர்ச்சி மேம்படுவதாகவும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
அறிவியல் மற்றும் தொழில்நுட்பத்துறை
காமா கதிர்கள் பற்றிய ஆய்வு
பெங்களூருவில் உள்ள வான்இயற்பியலுக்கான இந்திய நிறுவனத்தின் ஆராய்ச்சியாளர்கள் காமா கதிர்கள் பற்றி விரிவான ஆய்வை மேற்கொண்டுள்ளனர். இந்த ஆய்வு கருந்துளைக்கு அருகே நடப்பதைப் பற்றி அறிந்து கொள்ள உதவும். விரிவான தகவலுக்கு :
https://pib.gov.in/PressReleasePage.aspx?PRID=1615998
(Visitor Counter : 102
அறிவியல் மற்றும் தொழில்நுட்பத்துறை
நிர்மான் ஊக்குவிப்பு முதல் குழுவில் 15 ஸ்டார்ட்-அப்கள் தேர்வு
நிலையான தீர்வுகளை உருவாக்கும் புத்தொழில் முனைவோருக்கான நிர்மான் முதல் தொகுதியில் தேர்ந்தெடுக்கப்பட்ட பதினைந்து ஸ்டார்ட்-அப்கள் விரைவில் சுகாதாரம், விவசாய களங்களில் தீர்வுகளை நோக்கி செயல்படத் தொடங்கும்.
ஸ்டார்ட்-அப்ஸ் தொழில் பாதுகாப்பகம் மற்றும் புத்தாக்க மையம்  ஐஐடி கான்பூரால் தொடங்கப்பட்ட நிர்மான் ஊக்குவிப்பு திட்டத்தின் முதல் குழுவாகும். அறிவியல் மற்றும் தொழில்நுட்பத் துறையால் ஆதரிக்கப்படும் இத்திட்டம். இந்தியாவின் உள்நாட்டு கண்டுபிடிப்புகளின் தயாரிப்பு மேம்பாட்டு பயணத்தில் உள்ள சவால்களை தீர்க்க உதவும்.
திட்டத்திற்கான அழைப்புகள் ஜூலை 2022 இல் தொடங்கப்பட்டன. ஸ்டார்ட்-அப்கள் தீவிர ஆய்வு மூலம் தேர்ந்தெடுக்கப்பட்டன. இதைத் தொடர்ந்து, வரவிருக்கும் சவால்களை எதிர்கொள்ளும் வகையில் ஸ்டார்ட்-அப்களை தயார்படுத்துவதற்கான குடியிருப்புப் பட்டறைகள் உள்ளிட்ட பயிற்சிகள் அளிக்கப்பட்டன.
ஸ்டார்ட்அப்களுக்கான முதல் 3 நாள் குடியிருப்புப் பட்டறையில், சுகாதாரத் தொழில்நுட்பம் மற்றும் வேளாண் தொழில்நுட்ப ஸ்டார்ட்அப்களுக்கான நிதி வாய்ப்புகள், இணக்கம் மற்றும் வணிக வாய்ப்புகள் குறித்து விளக்கப்பட்டன. இதில் கலந்து கொண்ட பெருவணிக நிறுவனங்கள், அரசு நிறுவனங்களின் பிரதிநிதிகள் இந்த திட்டத்தில் தொடக்க நிறுவனர்களுடன் தங்கள் நுண்ணறிவு மற்றும் கற்றலைப் பகிர்ந்து கொண்டனர். கூட்டுக் குழுவின் கீழ் உள்ள ஸ்டார்ட்அப்களுக்கு அரசு நிறுவனங்கள், முதலீட்டாளர்கள், முக்கிய தொழில் தலைவர்கள் ஆகியோரைத் தொடர்புகொள்வதற்கான வாய்ப்புகள் கிடைத்தன.
பிரதமர் அலுவலகம்
ஆசிய விளையாட்டுப் போட்டியில் இந்திய மகளிர் கிரிக்கெட் அணி தங்கப்பதக்கம் வென்றதை பிரதமர் கொண்டாடினார்
2022 ஆசிய விளையாட்டுப் போட்டியில் தங்கப் பதக்கம் வென்ற இந்திய மகளிர் கிரிக்கெட் அணிக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
அப்போது பேசிய பிரதமர் மோடி, "ஆசிய விளையாட்டுப் போட்டியில் மகளிர் கிரிக்கெட்டில் தங்கப்பதக்கம் வென்ற நமது கிரிக்கெட் அணியின் சிறப்பான ஆட்டம் இது. அவர்களின் அபார சாதனையால் நாடு மகிழ்ச்சி அடைகிறது. நமது மகள்கள் தங்கள் திறமை, மன உறுதி, மற்றும் குழுப்பணி ஆகியவற்றால் விளையாட்டு அரங்கிலும் மூவர்ணக் கொடியை உயரமாக பறக்க விடுகிறார்கள். உங்கள் மகத்தான வெற்றிக்கு வாழ்த்துக்கள்.
பிரதமர் அலுவலகம்
எகிப்தில் நடந்த பயங்கரவாதத் தாக்குதலுக்கு பிரதமர் கடும் கண்டனம்
எகிப்தில் வழிபாட்டு இடம் ஒன்றில் நடைபெற்ற பயங்கரவாதத் தாக்குதல் குறித்து பிரதமர் திரு. நரேந்திர மோடி கடும் கண்டனம் தெரிவித்துள்ளார். இந்த தாக்குதல் காட்டுமிராண்டித் தனமான தாக்குதல் என்ற பிரதமர், இதில் உயிரிழந்த அப்பாவி மக்களுக்கு தனது ஆழ்ந்த இரங்கலை தெரிவித்துக் கொள்வதாக குறிப்பிட்டுள்ளார். எந்த வகை பயங்கரவாதமாக இருந்தாலும் அதற்கு எதிராக போராட எகிப்திற்கு இந்தியா தடையற்ற ஆதரவை வழங்குவதாக அறிவித்தார்.
“எகிப்தில் வழிபாட்டு இடத்தில் நடைபெற்ற காட்டுமிராண்டித்தனமான தாக்குதலுக்கு கடும் கண்டனம் தெரிவித்துக் கொள்கிறேன். இந்த தாக்குதலில் பலியானவர்களுக்கு எமது ஆழ்ந்த இரங்கல்கள். அனைத்து வகையான பயங்கரவாத்த்தையும் எதிர்த்து போராட எகிப்திற்கு இந்தியா உறுதியான ஆதரவு அளிக்கும். எகிப்து மக்களுக்கும் எகிப்து அரசுக்கும் இந்தியா உறுதுணையாக இருக்கும்” என்று பிரதமர் குறிப்பிட்டுள்ளார்.
வணிகம் மற்றும் தொழில்துறை அமைச்சகம்
காப்புரிமை பெறுவதை எளிமையாக்கும் காப்புரிமை  விதிகள் 2020
காப்புரிமை பெறுவதற்காக படிவம் 27 தாக்கல் செய்தல், முதன்மையான ஆவணங்களின் சரிபார்க்கப்பட்ட ஆங்கில மொழிபெயர்ப்பை தாக்கல் செயதல் ஆகியவற்றை எளிமையாக்கும் வகையில் காப்புரிமை  விதிகள் 2020 கொண்டு வரப்பட்டுள்ளது.
ஷம்னாத் பஷீர் மற்றும் இந்திய அரசு மற்றும் பிறருக்கு இடையேயான ரிட் மனு எண் WPC 2015-ன் 5590-இன் மீது தில்லி உயர் நீதிமன்றம் 23-04-2018 அன்று அளித்த உத்தரவின்படி, காப்புரிமையை எளிமையாக்குவது குறித்து பங்குதாரர்களிடம் ஆலோசனை மேற்கொள்ளப்பட்டது. இந்த ஆலோசனையில், இந்தியாவில் வணிக மட்டத்திலான  காப்புரிமை பெற்ற கண்டுபிடிப்பு பணிகள் தொடர்பாக தாக்கல் செய்யப்பட வேண்டிய அறிக்கையின் தேவைகளை எளிமைப்படுத்துவது குறித்து விவாதிக்கப்பட்டது.
காப்புரிமை  விதிகள் 2020, என்பது, 2020 அக்டோபர் 19-ஆம் தேதி முதல் அமலுக்கு வந்துள்ளது. முதன்மை ஆவணங்கள் ஆங்கிலத்தில் இல்லாத பட்சத்தில், சரிபார்க்கப்பட்ட ஆங்கில ஆவணங்களை சமர்பித்தல் மற்றும் படிவம் 27 தொடர்பான தேவைகளை மேலும் எளிமைப்படுத்தும் வகையில் இந்த விதிகள் அமலுக்கு வந்துள்ளன.
படிவம் 27-இன் படி விதி 131-ல் மேற்கொள்ளப்பட்ட மாற்றங்கள் கீழே குறிப்பிடப்பட்டுள்ளன.
1. ஒரே ஒரு காப்புரிமை அல்லது பல்வேறு தொடர்புடைய காப்புரிமைகளுக்கு ஒரே ஒரு படிவம் 27 தாக்கல் செய்வதால் காப்புரிமை பெறுவோருக்கு நெகிழ்வுத் தன்மை கிடைக்கும்.
2. காப்புரிமை இரண்டு அல்லது மூன்று நபர்களுக்கு வழங்கப்படும் பட்சத்தில் அந்த நபர்கள் ஒன்றிணைந்து படிவம் 27 தாக்கல் செய்யலாம்.
3. காப்புரிமை பெறுவோர் வருவாய்/மதிப்பின் தொகுப்பை தோராயமாக குறிப்பிட வேண்டும்.
4. காப்புரிமை பெறுவோரின் சார்பில் அங்கீகாரம் பெற்ற முகவர்கள் படிவம் 27-ஐ சமர்பிக்கலாம்.
5. படிவம் 27 தாக்கல் செய்வதற்கு நிதி ஆண்டு காலாவதி ஆவதில் இருந்து ஆறு மாதங்கள் வரை அவகாசம் கிடைக்கும். தற்போது இது மூன்று மாதங்களாக உள்ளது.
6. நிதி ஆண்டின் ஒரு சிறிய அளவு அல்லது ஒரு பகுதிக்காக காப்புரிமை பெறுவோர் படிவம் 27 தாக்கல் செய்ய வேண்டியதில்லை.
7. படிவம் 27 தாக்கல் செய்வது தொடர்பான தகவல் தேவைகள் எளிமையாக்கப்பட்டுள்ள அதே வேளையில், காப்புரிமை சட்டம் 1970-இல் உள்ள பிரிவு 146-இன் படி காப்புரிமை பெறுவோரிடம் இருந்து தகவல்களை கேட்பதற்கு கட்டுப்பாட்டாளருக்கு அதிகாரம் அளிக்கப்பட்டிருக்கிறது
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1668081
PIB Headquarters
ஆவடி இஞ்சின் தொழிலகத்தின் பொது மேலாளராக திரு ஷ்யாம் சுந்தர் பொறுப்பேற்பு
ஆவடியில் அமைந்துள்ள பாதுகாப்பு அமைச்சகத்தின் அங்கமான இஞ்சின் தொழிலகத்தின் பொது மேலாளராக திரு ஆர் ஷ்யாம் சுந்தர் இன்று  பொறுப்பேற்றுக் கொண்டார்.
இந்தப் பதவியில் இருந்த திரு அனில்குமார் கான்பூரில் அமைந்துள்ள கள துப்பாக்கி தொழிற்சாலைக்கு இடமாற்றம் செய்யப்பட்டதால் திரு ஆர் ஷ்யாம் சுந்தர் இஞ்சின் தொழிலகத்தின் புதிய பொது மேலாளராக பொறுப்பேற்றுள்ளார்.
பெங்களூர் பல்கலைக் கழக முன்னாள் மாணவரான திரு ஷ்யாம் சுந்தர், ரூர்கி பல்கலைக் கழகத்தில் மெக்கானிக்கல் இன்ஜினியரிங் பிரிவில் முதுகலைப் பட்டத்தையும், மேலாண்மைப் பிரிவில் முதுகலைப் பட்டயப் படிப்பினை எம்.டி.ஐ குருகிராமத்திலும் முடித்துள்ளார்.
திரு ஷ்யாம் சுந்தர் இந்திய படைக்கலத் துறை சேவையில் 1988 ஆம் ஆண்டு இணைந்தார். அவர் தனது 30 ஆண்டுகால சேவையில் ஆயுதப்படை தொழிற்சாலைகளின் கவச வாகனப் பிரிவில் இயங்கி வரும் பல்வேறு தொழிற்சாலைகளில் முக்கிய பதவிகளை வகித்துள்ளார். இதில் போர்க்கள வாகன உற்பத்திப் பிரிவு, தரக் காப்புறுதி குழு மற்றும் நவீன தொழில்நுட்ப சி.என்.சி இயந்திர பராமரிப்புப் பிரிவுகளுக்குத் தலைமை வகித்துள்ளார்.
இந்திய ராணுவத்திற்கு கவச வாகனங்கள் மற்றும் அதன் உதிரி பாகங்கள் வழங்குவதற்கு தேவையான திட்டமிடல் மற்றும் ஒருங்கிணைப்பு பணிகளுக்கு பொறுப்பு வகித்துள்ளார்.
திண்ஊர்தி தொழிற்சாலை சார்பாக திண் ஊர்திகள் பயனாளர் ஒருங்கிணைப்பு சந்திப்புகளை பல்வேறு களத்தில் வெற்றிகரமாக ஏற்பாடு செய்துள்ளார். பாதுகாப்பு உற்பத்தியில் சிறந்த பங்களிப்பினை நல்கியதற்காக திரு ஷ்யாம் சுந்தருக்கு “ஆயுத்பூஷன் விருது” வழங்கப்பட்டிருக்கிறது.
பிரதமர் அலுவலகம்
ஸ்ரீ குருநானக் தேவ் அவர்களின் 553வது ஜெயந்தி விழாவில் பிரதமர் மோடி பங்கேற்றார்
பிரதமர் திரு நரேந்திர மோடி, இன்று புது தில்லியில் ஸ்ரீ குருநானக் தேவ் அவர்களின் 553வது ஜெயந்தி கொண்டாட்டங்களில் கலந்து கொண்டு பிரார்த்தனை செய்தார். பிரதமருக்கு சால்வை, சிரோபா மற்றும் வாள் வழங்கி மரியாதை செலுத்தப்பட்டது.
விழாவில் உரையாற்றிய பிரதமர் குரு ஜெயந்தி, தேவ் தீபாவளி ஆகிய நன்னாளில் அனைவருக்கும் வாழ்த்து தெரிவித்தார். குரு கோவிந்த் சிங் அவர்களின் 350 வது ஜெயந்தி, குரு தேஜ் பகதூர் அவர்களின் 400 வது ஜெயந்தி மற்றும் குரு நானக் தேவ் அவர்களின் 550 வது ஜெயந்தி விழா போன்ற முக்கிய பிரகாஷ் பர் எனப்படும் ஒளிகளுக்கான விழாக்களைக் கொண்டாடும் வாய்ப்பைப் பெற்றதற்காக அவர் தமது மகிழ்ச்சியைத் தெரிவித்தார். "இந்த மங்களகரமான நிகழ்வுகளின் உத்வேகம் மற்றும் ஆசீர்வாதங்கள் புதிய இந்தியாவின் ஆற்றலை மேம்படுத்துகிறது. ஒவ்வொரு பிரகாஷ் பர்வின் ஒளியும் நாட்டிற்கு பிரகாசமான ஆதாரமாக செயல்படுகிறது" என்று பிரதமர் கூறினார். சீக்கிய சமூகத்தால் பின்பற்றப்படும் பிரகாஷ் பர்வின் பொருள் கடமை மற்றும் அர்ப்பணிப்பின் தேசிய பாதையை காட்டுகிறது என்று அவர் விளக்கினார். இந்த புனித சந்தர்ப்பங்களில் குரு கிருபா, குர்பானி மற்றும் லங்கர் கா பிரசாத் மீது பிரதமர் தமது பக்தியை வெளிப்படுத்தினார். "இது உள் அமைதியை வழங்குவதோடு மட்டுமல்லாமல், அர்ப்பணிப்புடன் சேவை செய்வதற்கான விருப்பத்தையும் நித்தியமாக வைத்திருக்கிறது" என்று அவர் கூறினார்.
“குரு நானக் தேவ் அவர்களின் சிந்தனைகளால் ஈர்க்கப்பட்டு, 130 கோடி இந்தியர்களின் நலனுக்காக நாடு முன்னேறி வருகிறது” என்று பிரதமர் கூறினார். ஆன்மீக ஞானம், உலக செழிப்பு மற்றும் சமூக நல்லிணக்கத்திற்கான குரு நானக் தேவ் அவர்களின் போதனைகளை பிரதமர் நினைவு கூர்ந்தார்.
"குர்பானியிடம் இருந்து நாம் பெற்ற வழி, பாரம்பரியம், நம்பிக்கை மற்றும் வளர்ந்த இந்தியாவின் பார்வை" என்று அவர் கூறினார்.
நிலைத்து நிற்கும் குருவின் போதனையை சுட்டிக்காட்டிய பிரதமர், “குரு கிரந்த் சாஹிப் வடிவில் நமக்குக் கிடைத்திருக்கும் அமிர்தத்தின் மகிமை, அதன் முக்கியத்துவம் காலம் மற்றும் புவியியல் எல்லைக்கு அப்பாற்பட்டது. நெருக்கடி பெரிதாகும்போது, இந்தத் தீர்வுகளின் பொருத்தம் இன்னும் அதிகமாகிறது என்பதையும் நாம் காண்கிறோம். உலகில் அமைதியின்மை மற்றும் அமைதியற்ற காலங்களில், குரு சாஹிப்பின் போதனைகளும் குரு நானக் தேவ் அவர்களின் வாழ்க்கையும் ஒரு ஜோதியைப் போல உலகிற்கு வழிகாட்டுகின்றன. நமது குருக்களின் இலட்சியங்களை நாம் எவ்வளவு அதிகமாக பின்பற்றுகிறோமோ, அந்த அளவுக்கு ‘ஒரே பாரதம் உன்னத பாரதம்’ என்ற உணர்வை நாம் உள்வாங்கிக் கொள்கிறோம், மனித நேய விழுமியங்களுக்கு நாம் எவ்வளவு முக்கியத்துவம் கொடுக்கிறோமோ, அந்த அளவுக்கு குருவின் போதனைகள் வலுவோடும், தெளிவாகவும் உள்ளன என்று பிரதமர் கூறினார்.
குருநானக் தேவ் அவர்களின் ஆசீர்வாதத்தால், கடந்த 8 ஆண்டுகளில் சீக்கியர்களின் மகத்தான பாரம்பரியத்திற்கு சேவை செய்யும் வாய்ப்பு எங்களுக்குக் கிடைத்துள்ளது என்று பிரதமர் கூறினார். “குருக்களின் ஆசீர்வாதத்துடன், இந்தியா தனது சீக்கிய பாரம்பரியத்தின் மகிமையை மேம்படுத்தி முன்னேற்றப் பாதையில் தொடர்ந்து செல்லும் என்று எனக்கு முழு நம்பிக்கை உள்ளது” என்று கூறி பிரதமர் தமது உரையை நிறைவு செய்தார்.
பிரதமர் அலுவலகம்
பருவநிலை மாற்றத்தை எதிர்த்துப்போராடுவது, நீடித்த வளர்ச்சி இலக்குகளை எட்டுவது, நாட்டின் வளமான பல்லுயிர் பெருக்கத்தை பாதுகாப்பது ஆகியவற்றில் இந்தியா குறிப்பிடத்தக்க சாதனைகளைப் படைத்துள்ளது: பிரதமர்
பருவநிலை மாற்றத்தை எதிர்த்துப் போராடுதல், நிலையான வளர்ச்சி இலக்குகளை அடைதல், நாட்டின் வளமான பல்லுயிர்ப் பெருக்கத்தைப் பாதுகாப்பதில் குறிப்பிடத்தக்க முன்னேற்றம் அடைந்துள்ளது குறித்த கட்டுரைகள், வரைகலைகள், காணொலிகள் மற்றும் தகவல்களைப் பிரதமர் திரு நரேந்திர மோடி பகிர்ந்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவு வருமாறு:
நமது மரபுகள் மற்றும் நெறிமுறைகளுக்கு ஏற்ப, நாங்கள் #9வருடங்கள்நிலையானவளர்ச்சியில் கவனம் செலுத்தியுள்ளோம். பருவநிலை மாற்றத்தை எதிர்த்துப் போராடுவதிலும், நிலையான வளர்ச்சி இலக்குகளை அடைவதிலும், இந்தியாவின் வளமான பல்லுயிரியலைப் பாதுகாப்பதிலும் குறிப்பிடத்தக்க முன்னேற்றங்களை நாங்கள் கண்டுள்ளோம்.
-----------
(AP/PKV/AG/KRS
(
குடியரசுத் தலைவர் செயலகம்
பிருந்தாவனத்தில் உள்ள கிருஷ்ணா குடிலில் தங்கியிருப்பவர்களுடன் குடியரசுத் தலைவர் கலந்துரையாடினார்
உத்திரபிரதேச மாநிலம் பிருந்தாவனத்தில் உள்ள கிருஷ்ணா குடிலுக்கு சென்ற குடியரசுத் தலைவர் திரு ராம்நாத் கோவிந்த், அங்கு தங்கியிருப்பவர்களுடன் கலந்துரையாடினார்.
அங்கு திரண்டிருந்தவர்களிடையே பேசிய குடியரசுத் தலைவர், நமது கலாச்சாரத்தில் பெண்கள் தேவதைகளாக போற்றப்படுவதாக கூறினார்.
‘பெண்கள் எங்கு மதிக்கப்படுகிறார்களோ, அங்கு கடவுள் வசிப்பார் என்றும் சொல்வது உண்டு. ஆனால், நீண்ட காலமாக நமது சமுதாயத்தில் பல்வேறு சமூக தீமைகள் தலைதூக்கியுள்ளன. குழந்தை திருமணம், சதி மற்றும் வரதட்சணை, விதவை வாழ்க்கை போன்ற சமூக தீமைகள் உருவெடுத்துள்ளன. இதுபோன்ற சமூக தீமைகள் நம் நாட்டின் கலாச்சாரம் மீது படிந்த கறைகளாகும்.
ஒரு பெண்ணின் கணவர் உயிரிழந்த பிறகு, அந்தபெண்ணின் குடும்பம் மட்டுமின்றி, ஒட்டுமொத்த சமுதாய போக்கும், அவருக்கு எதிரானதாக மாறிவிடும். கணவனை இழந்த பெண்கள்  எதிர்கொள்ளும் புறக்கணிப்பை தடுத்து நிறுத்த சமூகத்தில் விழிப்புணர்வை ஏற்படுத்த அனைவரும் முன்வரவேண்டும். ஒவ்வொரு காலக்கட்டத்திலும் வாழ்ந்த மகான்களும், சமூக சீர்திருத்த வாதிகளும், இதுபோன்ற இழிவாக கருதப்பட்ட தாய்மார்கள் மற்றும் சகோதரிகளின் கடினமான வாழ்க்கையை மேம்படுத்த பல்வேறு முயற்சிகளை மேற்கொண்டன. ராஜா ராம் மோகன் ராய், ஈஸ்வர் சந்திர வித்யாக சாகர் மற்றும் சுவாமி தயானந்த சரஸ்வதி போன்றவர்கள் இத்தகைய முயற்சியில் ஓரளவு வெற்றிபெற்ற போதிலும், இதில் இன்னும் ஏராளமான முயற்சிகள் மேற்கொள்ளப்பட வேண்டியுள்ளது.
‘கிருஷ்ணா குடில்’ போன்ற தங்குமிடங்களை ஏற்படுத்தியிருப்பது பாராட்டத்தக்க முன்முயற்சி என்றும் குடியரசுத் தலைவர் தெரிவித்தார். எனினும், இதுபோன்ற வசிப்பிடங்களை உருவாக்குவதற்கு பதிலாக, மறுமணம், பொருளாதார சுதந்திரம், குடும்ப சொத்தில் சம பங்கு மற்றும் ஆதரவற்ற பெண்களின் சமூக மற்றும் தார்மீக உரிமைகளை பாதுகாப்பதை ஊக்குவிக்க வேண்டும் எனவும் குடியரசுத் தலைவர் வலியுறுத்தினார்.
மேலும் விவரங்களுக்கு இந்த ஆங்கில செய்திக்குறிப்பைக்காணவும்: https://pib.gov.in/PressReleasePage.aspx?PRID=1837284
(Visitor Counter : 141